Hanukka

**Hanukka** (, ’vihkiminen’) on juutalainen temppelin uudelleenvihkimisen ja valon juhla, jota vietetään marras–tammikuussa. Se alkaa juutalaisen kalenterin mukaan *[[kislev]]*-kuun 25. päivänä ja kestää kahdeksan päivää. Jokaisen päivän iltana sytytetään kynttilöitä yhdeksänhaaraiseen kynttelikköön eli *[[hanukia]]an*.

Hanukassa muistetaan makkabilaiskapinan aikaa 100-luvulla eaa., jolloin Jerusalem ja sen temppeli vallattiin takaisin. Tapahtumaan liittyy tarina ihmeestä, joka liittyy pyhäkön *[[menora]]n* eli seitsenhaaraisen kynttelikön sytyttämiseen käytettyyn öljyyn. 

Hanukka ei ole juutalaisuuden tärkeimpiä juhlia, mutta sillä on vahva kulttuurinen merkitys. Hanukan ajankohta osuu eri päiville eri vuosina. Juhlan viettoon kuuluu kynttilöiden sytyttämisen lisäksi rukouksia, laulua ja perinteisiä ruokia. Erityisesti öljyssä paistetut ruoat, kuten *[[latkes]]*-perunaletut ja hillomunkit, muistuttavat öljyihmeestä. Lapsille hanukkaan liittyy usein lahjojen antaminen sekä *[[dreidel]]*-hyrrällä pelatut pelit.

## Historia

Hanukalla muistetaan Syyrian seleukideja vastaan käytyä makkabilaiskapinaa ja välillä häpäistyn Jerusalemin temppelin vuonna 165 eaa. tapahtunutta uudelleenvihkimistä, josta kerrotaan ensimmäisessä ja toisessa makkabilaiskirjassa.

Kun makkabilaiset olivat vihkineet temppelin uudelleen käyttöön, he juhlivat vuonna 164 eaa. *[[sukkot]]ia* seitsemän päivän ajan *kislev*-kuun 25. päivästä alkaen. Juutalainen historioitsija Josephus viittasi juhlaan yli 200 vuotta myöhemmin ”valon juhlana” mutta ei hanukkana. Sata vuotta myöhemmin juhlaa oli jo alettu kutsua hanukaksi, joka tarkoittaa vihkimistä. *[[Mišna]]ssa* ei vielä tuolloin ollut annettu tarkkaa tietoa juhlan viettotavoista. Babylonialaisen *[[Talmud]]in* *[[Gemara]]ssa* eli *Mišnan* kommentaarissa juhlatapahtumista kerrotaan kolmella rivillä ja juhlan viettoon liittyvästä kynttilöiden sytyttämisestä kolmen sivun verran. Talmudissa on lisäksi nykyisinkin kerrottava tarina ihmeestä, jossa pieni määrä öljyä paloi kahdeksan päivän ajan. Tätä ihmetarinaa käytetään perustelemaan sitä, miksi hanukan viettäminen on niin tärkeää.

Hanukka sai uutta merkitystä sionismin nousussa uudella ajalla. Puolustautuessaan Palestiinassa hyökkääjiä vastaan juutalaiset uudisasukkaat samastuivat muinaisiin juutalaistaistelijoihin. Holokaustin jälkeen juutalaiset saivat jälleen uuden syyn juhlistaa sorrosta vapautumista sekä identiteettiään, itsenäisyyttään ja uskonnollista vapauttaan.

## Viettäminen

Hanukan keskeinen rituaali on kynttilöiden tai öljyjen sytyttäminen jokaisena iltana yhdeksänhaaraiseen kynttelikköön eli *hanukiaan*. Ensimmäisenä iltana auringonlaskun jälkeen sytytetään yksi valo, toisena kaksi ja niin edelleen, kunnes viimeisenä iltana sytytetään kahdeksan valoa. Kynttelikön yhdeksättä paikkaa käytetään vain apuvalona. Valojen on tarkoitus palaa vähintään puoli tuntia joka ilta. Kynttelikkö sijoitetaan mahdollisuuksien mukaan paikalle, josta se näkyy ulos, kuten ikkunalle tai eteiseen.

Jokaisena hanukkailtana lausutaan kaksi rukousta. Aškenasijuutalaiset nauttivat öljyssä paistettuja *[[latkes]]*-perunalettuja ja sefardijuutalaiset hillomunkkeja. Perinteen mukaan tunnin aikana kynttilöiden sytyttämisestä vältetään työntekoa. Sinä aikana lapsille kerrotaan hanukasta, ja perheissä pelataan pelejä, lauletaan perinteisiä ja uudempia lauluja sekä annetaan lahjoja, kuten suklaakolikoita. Suosittu perinne on *[[dreidel]]*-hyrrän pyörittelypeli. Jotkut koristelevat kotinsa juhlan ajaksi.

Nykypäivän Israelissa hanukan aikana julkisten rakennusten yhteyteen pystytetään suuria menoroita. Maassa järjestetään soihtuviesti, joka päättyy Länsimuurille. Israelin päärabbi sytyttää suuren menoran ensimmäisen kynttilän.

## Ajankohtia

Hanukka alkaa kislev-kuun 25. päivän auringonlaskun aikaan ja päättyy tasan kahdeksan päivää myöhemmin. Sen ajankohta länsimaisen kalenterin mukaan vaihtelee vuosittain:

* 2024: 25. joulukuuta – 2. tammikuuta
* 2025: 14. joulukuuta – 22. joulukuuta
* 2026: 4. joulukuuta – 12. joulukuuta
* 2027: 24. joulukuuta – 1. tammikuuta
* 2028: 12. joulukuuta – 20. joulukuuta
* 2029: 1. joulukuuta – 9. joulukuuta
* 2030: 20. joulukuuta – 28. joulukuuta

## Lähteet

## Aiheesta muualla

* Hanukka. Chabad Lubavitch of Finland. 
* Hanukka. *Apokryfikirjat.com*.